**ชื่อเรื่อง** การศึกษาคุณลักษณะบัณฑิตของผู้ใช้บัณฑิต คณะครุศาสตร์ มหาวิทยาลัยราชภัฏกาญจนบุรี : สาขาวิชาพลศึกษา

**ผู้วิจัย** อรรถพล ยรรยงเสวี ดร.มานิกา แสงหิรัญ ธิติพงศ์ สุกใส ธนชาต บริสุทธิ์ พงศชา บุตรนาค

**หน่วยงาน** มหาวิทยาลัยราชภัฏกาญจนบุรี คณะครุศาสตร์ สาขาวิชาพลศึกษา

**ปีการศึกษา** 2556

**บทคัดย่อ**

การศึกษาคุณลักษณะบัณฑิตของผู้ใช้บัณฑิต คณะครุศาสตร์ มหาวิทยาลัยราชภัฏกาญจนบุรี: สาขาวิชาพลศึกษา มีวัตถุประสงค์เพื่อ 1. ศึกษาคุณลักษณะบัณฑิตของผู้ใช้บัณฑิต คณะครุศาสตร์ มหาวิทยาลัยราชภัฏกาญจนบุรี: สาขาวิชาพลศึกษา 2. เพื่อเสนอแนวทางการพัฒนาคุณลักษณะบัณฑิตของผู้ใช้บัณฑิต คณะครุศาสตร์ มหาวิทยาลัยราชภัฏกาญจนบุรี: สาขาวิชาพลศึกษา โดยการเก็บรวบรวมข้อมูลด้วยแบบสอบถาม ที่ได้มาจากการสุ่มกลุ่มตัวอย่างอย่างง่าย ได้กลุ่มตัวอย่าง จำนวน 38 คน

ผลการวิจัยพบว่า ผู้ตอบแบบสอบถามส่วนใหญ่ เป็นเพศชาย ร้อยละ 89.50 มีอายุน้อยกว่า 30 ปี ร้อยละ 44.73 มีตำแหน่งเป็นครู ร้อยละ 60.60 ส่วนใหญ่จบการศึกษาระดับปริญญาตรี ร้อยละ 71 และมีประสบการณ์การทำงาน น้อยกว่า 5 ปี ร้อยละ 47.36

คุณลักษณะบัณฑิตหลักสูตรครุศาสตร์บัณฑิต สาขาวิชาพลศึกษา จากข้อคิดเห็นของผู้ตอบแบบสอบถาม ให้ความคิดเห็นถึงคุณลักษณะบัณฑิต หลักสูตรครุศาสตร์บัณฑิต สาขาวิชาพลศึกษา รวม 6 ด้าน สรุปได้ดังนี้ 1. ด้านคุณธรรมจริยธรรม 2. ด้านความรู้ 3. ด้านทักษะทางปัญญา 4. ด้านทักษะความสัมพันธ์ระหว่างบุคคลและความรับผิดชอบ 5. ด้านทักษะการวิเคราะห์ การสื่อสาร และการใช้เทคโนโลยีคอมพิวเตอร์ และ 6. ด้านทักษะการจัดการเรียนรู้ ต้องการให้บัณฑิตมีคุณสมบัติเหล่านี้ อยู่ในระดับมากที่สุด โดยมีแนวทางการพัฒนาบัณฑิตให้สามารถปฏิบัติงานได้อย่างมีประสิทธิภาพ คือ ต้องการให้สาขาวิชาพลศึกษาเน้นคุณธรรม นำความรู้ อดทน สู้ความลำบาก อยู่ในท้องถิ่นกันดารได้ ให้บัณฑิตทุกสาขาวิชาควรมีจิตวิญาณครู มีจิตอาสาและรัก ศรัทธาในวิชาชีพครู ควรฝึกให้บัณฑิตมีความรับผิดชอบในการทำงานมากขึ้น อยากให้นักศึกษาที่เรียนพลศึกษาจบอย่างมีคุณภาพและนำความรู้ที่เรียนไปใช้ในการทำงานได้จริง มีการจัดการเรียนการสอนดีมาก มีการสอนเป็นการสอนที่ฝึกปฏิบัติและออกไปหาประสบการณ์ตรง ทำให้เกิดการเรียนรู้ที่ดีกับนักศึกษา อยากให้มีการสอนเนื้อหาให้มากกว่านี้ เน้นกิจกรรมน้อยลงและชื่นชมบัณฑิตที่ทำงานแล้วทางสาขาวิชาพลศึกษาปัจจุบันที่ดำเนินการนั้นดีอยู่แล้ว